Тым не менш, у большасці выпадкаў сродкі ў сферу прыцягваюцца за кошт мерапрыемстваў, набліжаных да бібліятэчнай справы. Публічныя бібліятэкі ЗША цягам апошніх 10 гадоў сталі актыўна распрадаваць свае калекцыі друкаваных кніг, часопісаў, кампакт-дыскаў, відэа-, магнітафонных запісаў і кружэлак. Гэта звязана і з аб’ёмам дарэнняў усіх гэтых фарматаў з боку карыстальнікаў. (Чаму здзіўляцца, калі ў ЗША зачыніліся многія кнігарні!) Такія распродажы папаўняюць скарбніцу асобнай рэгіянальнай сеткі ўстаноў у сярэднім на 50 тысяч долараў у год. У дзень распродажу з самай раніцы вакол бібліятэкі — чарга з пакупнікоў, ахвотных набыць выданне па зніжаным кошце. Некаторыя бібліятэкі на пастаяннай аснове ствараюць невялікія стацыянарныя крамкі для продажу такіх тавараў. На што ідуць атрыманыя сродкі? Найперш на рознага кшталту бібліятэчныя праграмы — кінасеансы, шоу марыянетак, кулінарныя класы...